Papersnake/gushiwen huggingface dataset:
百字令 十二日夜无月顾晴芬以词集见示读至三更月复明朗六叠前韵
杨芳灿（清代）

春寒料峭，把文窗六扇，一齐关上。窗烛垂花圆似豆，一缕水沈烟飏。

雾淞模糊，雯华匼匝，风裂轻冰响。笛家琴趣，深宵随意吟赏。

吟到鸟梦难圆，梅魂欲化，最耐人閒想。惜少红红能记曲，且自浅斟新酿。

坚坐星阑，重看月起，云散鱼鳞浪。不禁忍俊，抽笺约共酬唱。
夜雨
毕仲游（宋代）

夜雨洗残暑，秋风应候来。庭柯色未减，黄菊意将开。

布被已思夹，霜钟渐欲催。岁华空向晚，心事日成灰。
燕城读史 其二
罗公升（宋代）

敖仓转粟走天下，山积云委如蒿蓬。子孙粒粟不到日，留与楚汉争英雄。
自朱庄往皖城效放翁体赠愚谷
马宗琏（清代）

久羡山村乐事赊，柴门几日驻征车。兴酣自饮鸡鸣酒，午倦频烹雀舌茶。

雨岸夕阳飞宿鹭，隔林红叶噪归鸦。诗情不为游踪减，拟向江头看晚霞。
吊五人墓
林明伦（清代）

西市繁霜日，南躔贯索中。
歌诗忧《板荡》，占象叹《屯蒙》。
国柄归旁落，刑馀蔽主聪。
衣冠婴赤族，屠狗叫苍穹。
竟触貂珰怒，谁怜骨鲠忠。
捐生片语易，仗义五人同。
道直心宁悔，名存死不空。
招魂堤水上，葬骨虎丘东。
墓草侵阶绿，山鹃带血红。
要离三尺土，千古共英风。
书无闷寮
艾性夫（元代）

硎谷冬瓜幸未生，尚堪松下抱遗经。
春秋断烂无人读，一点寒灯老眼青。
题傅侍郎寒碧十五韵·滋兰
陈宓（宋代）

猗猗深林中，有类事谨独。
采弃信所遭，幽芳孰荣辱。
苦与群卉殊，千年犹有馥。
五叶松
沈辽（宋代）

在昔金池藏，远自朝鲜来。钵中黄松实，散向庵前裁。

迨今几百年，已出白云堆。莹润孔翠质，夭矫苍龙媒。

五岐媚夭葩，繁日半山开。秋风黄莆拆，玉粒谢徂徕。

我语九华人，为我乞条枚。还令古师意，长对清冷台。
初冬得报敝邑筑成防寇承澜沧周兵宪公枉书相问聊此代简
顾起纶（明代）

闻到吴门未解围，千家村郭爨烟微。长川白骨沧波冷，满地绿林豺虎肥。

烽火迢迢中夜梦，云山渺渺几时归。故乡消息劳相问，惟有新城闭落晖。
为曾佥喜雨
徐鹿卿（宋代）

隔年亢旱到初春，才挂征帆雨浥尘。谅得靖共神所介，更留约浥后来遵。

今朝南浦悲行子，明日阳关忆故人。老我滞留归未得，斗升全为白头亲。
苏文忠公玉鼻骍券拓本为剑盟题
蒋节（清代）

解骖为助久未闻，以马借人史阙文。古之佚事孰能继，杭州太守苏使君。

使君有马出天厩，嘉名肇锡玉鼻骍。东斋却对李方叔，匆匆惜别情难分。

忽推君恩及良友，三致其意殊殷勤。丈夫宁有恋栈志，勖哉蹴踏超风尘。

当其要约书公据，一纸笔落生烟云。虾蟆压石信奇喻，字体出入从颜筋。

更教涪翁定价直，又以长句烦颍滨。何年刻石石自裂，风雨剥蚀生苔纹。

忆昔由拳遭兵火，不共珠玉摧妖氛。眼中旧迹喜重见，万生好古真不贫。

晚香堂刻旧曾觏，问值乃索百廿缗。短长肥瘠各有态，秋高二华同嶙峋。

迩来摹本苦杂出，东家难效西家颦。蜀中椎拓亦艰得，洋川数石犹堪珍。

长公作字留戏语，跋待五百年后人。小生后公岁九百，高山徒自怀清芬。

呜呼公之高谊今不作，翻覆之手何纷纷。万生万生善宝此，此券莫使冯暖焚。
欲销云
卢殷（唐代）

欲隐从龙质，仍馀触石文。霏微依碧落，仿佛误非云。

度月光无隔，倾河影不分。如逢作霖处，当为起氤氲。
以兴安石阮底寄颜乐閒
楼钥（宋代）

兴安乐石响於桐，作阮犹堪继仲容。
茂苑乐閒真好事，为君添起晋玲珑。
河上立春
黄玄（明代）

故国几时别，殊乡今早春。
青阳开霁雪，残日送归人。
渐与云霄隔，空惊岁月新。
不堪零落处，愁泪满衣巾。
导引（孝宗皇帝虞主自浙江还重华宫鼓吹导引曲）
楼钥（宋代）

孝宗纯孝，前圣更何加。高蹈处重华。丹成仙去龙輴远，越岸暮重遐。

波臣先为卷寒沙。来往护灵槎。九虞礼举神祇乐，万世佑皇家。
除夜
方干（唐代）

永怀难自问，此夕众愁兴。
晓韵侵春角，寒光隔岁灯。
心燃一寸火，泪结两行冰。
煦育诚非远，阳和又欲升。
咏木棉花
王邦畿（明代）

奇花烂熳半天中，天上云霞相映红。自是月宫丹桂种，嫦娥移植海门东。
桐庐县仙人洞十题
黄裳（宋代）

想曾潜养望真空，散在人间一念同。须说密岩居第一，解移神用相圆通。
幽齐
陈襄（宋代）

幽径绝尘踪，莓苔上粉墉。
秋声连夜雨，寒色一溪松。
学有书千卷，欢无酒万钟。
云屏孤梦断，寂寞掩巫峰。
宫词 其九十一
张公庠（宋代）

南交司令已清和，满殿薰风日未斜。院院迎凉帘尽捲，金槃初赐御园瓜。
过黄牛峡
李复（宋代）

转首黄牛百里西，便风不断满归旗。
青山随客岂辞远，白浪催船常恐迟。
多米渐闻荆渚近，故宫欲问楚人知。
今朝共话平安喜，更得长鱼伴晚炊。
望雨
郑用锡（清代）

播种清明候已迟，今将谷雨未翻镃。方虞先蛰雷频发，何意愆翻泽靳施。

泣到鲋鱼仍涸辙，唤来鸠鸟更晴曦。在山自笑閒云閟，未作甘霖慰怨咨。
浩燕堂
沈括（宋代）

西堂昔时冷萧条，使君名高堂为高。流虹碎□勤镌雕，粉黛翕倏随挥毫。

太守浩燕觞九牢，门前过客罗百艘。檐褕晔晔烂亭皋，切云危冠控豪曹。

秋鹤霜毛飞锦袍，六鹊曳地横金腰。轻罗韬烟媚中宵，缓歌阁舞萦云髾。

赵人手提千牛刀，目视大犗如鸿毛。太守巨笔驱波涛，指画风云惨动摇。

佩牛带犊如销膏，区区古人无是超。吴粳如脂敢百筲，连车折轴弃道交。

釜区争先走名豪，旋鲈掣酒飞千舠。杜伯称觥酾醲醪，翳翳禾黍藏笙箫。

太守浩燕乐岁饶，岂徒割烹盈大庖。
次韵寄傲轩
释德洪（宋代）

道夫飞鸟倦知还，一钵安巢又故山。无累自然增逸兴，有名终恐废长闲。

背时生计风烟上，随意园林指顾间。应笑市朝争夺者，暗惊清镜失朱颜。
少稷家观雪赋江字三十韵
韩元吉（宋代）

雪暮来无际，长吟坐北窗。
未嫌光夺月，先恐势填江。
云色生冰柱，风声倒石矼。
疏帘才的皪，破屋渐铮鏦。
始讶乌能白，旋惊马尽{左马右龙}。
会朝琼饰弁，猎较素绸杠。
玉帝开宫阙，瑶姬拥旋幢。
仰空蜂作阵，窥径蝶成双。
价重连城璞，明逾钉壁釭。
冷烟纷莫辨，冻溜不成淙。
计拙夸辽豕，涂穷笑越尨。
载牛迷象齿，覆鹿误羊羫。
酪乳浮茶卢。花瓷莹鼓椌。
崖枯频畏住，鹄瘦暂胮肛。
共想周王宴，谁虞汉使降。
献衣知念札，加璧殆追逄。
蹇驷深忧没，篮舆重莫扛。
淹钟应预赐，增斗定先撞。
短日栖穷巷，丰年卜万邦。
缁尘异羁旅，华发逐耆厖。
处士欣寻戴，参军岂遇庞。
裘穿心易怯，履败足微跫。
荷笠閒垂钓，回船稳系樁。
清狂晨仄帽，泥饮屡空缸。
酬唱才皆敌。歌嘲笑语或哤。
闭门嗟懒惰，授简愧愚憃。
戈戟森磨厉，韶钧富击挫。
絮盐翻雅况，兰竹变新腔。
取醉华灯烂，催归戍鼓鼙。
晴檐成夜雨，更听陇头泷。
无题二首 其一
吕本中（宋代）

柴门罗雀懒频开，喜有新诗到眼来。闻道系舟城脚底，莫乘溪涨便轻回。
以摄影心太平草庐图移写纸本 其四
丘逢甲（清代）

昔者陆放翁，庵额心太平。自云此三语，取自黄庭经。

放翁振奇人，平生喜谈兵。上书论北伐，策马尝西征。

未甘以文字，供奉小朝廷。至老志不衰，家祭诗可徵。

吾生于放翁，所遭百不同。同者惟此心，天或哀吾穷。

有海畀不波，有岁畀常丰。吾穷足自慰，老作太平翁。
至老子庙应诏诗
庾信（南北朝）

虚无推驭辨。
寥廓本乘蜺。
三门临苦县。
九井对灵溪盛丹须竹节。
量药用力圭。
石似临卭芋。
芝如封禅泥。
毻毛新鹄小。
盘根古树低。
野戍孤烟起。
春山百鸟啼。
路有三千别。
途经七圣迷。
唯当别关吏。
直向流沙西。
赵寺丞之子来代书寄
韩淲（宋代）

只有心情在，都无言语吟。子官忻见面，翁节苦为心。

霜雪岁云暮，风雷冬已深。老身相望处，徒益鬓华侵。
闰五日伯卿以诗招饮不赴次韵答之
朱景英（清代）

荆楚岁时逢五日，风前吊古动悲歌。怀乡忽为天涯切，度节其如夏闰何。

鸡黍约虚劳折简，鲸波饮鬨不胜荷。惟堪得句频书扇，吟赏期君一再过。
送李中丞赴楚州
刘禹锡（唐代）

缇骑朱旗入楚城，士林皆贺振家声。儿童但喜迎宾守，

故吏犹应记姓名。万顷水田连郭秀，四时烟月映淮清。

忆君初得昆山玉，同向扬州携手行。
朱云传
宋祁（宋代）

朱游英气凛生风，濒死危言悟帝聪。
殿槛不修旌直谏，安昌依旧汉三公。
杂诗二十二首 其二
刘敞（宋代）

大火序炎夏，盛阳剧炮燔。空桐疾风来，书景中变寒。

皇天自平分，四气尚相干。凉燠异朝夕，万事谁独坚。

宛彼风中箨，众芳自此残。至理冥变化，履霜用为叹。
题浔阳送客扫雪烹茶二小画 其一
顾清（明代）

一曲琵琶月满船，虾蟆陵下玉生烟。江州便作天涯念，更有潮阳路八千。
游岘山次韵三首
陈与义（宋代）

转路山突兀，众山之所望。
懒融不下山，揖山会虚堂。
大空出盘不，小空时侍傍。
我游瞻铁凤，力尽随木羊。
石窗非人世，意欲凌风翔。
巉巉窗中人，出定发有霜。
过眼几浮烟，关身一禅床。
教我安心法，入鸟不乱行。
似知使君尊，起炷柏子香。
陇云亦堪寄，分作我归装。
好在窗前竹，伴师老苍苍。
过泗上喜见张嘉父二首
苏轼（宋代）

眉间冰雪照淮明，笔下波澜老欲平。
直得全生如许妙，不知形谍已多名。
岁晚沈痾诗
朱超（南北朝）

风将夜共静，空与月俱明。烛滴龙犹伏，垆开凤欲惊。

叶飞林失影，冰合涧无声。太息兴床念，宁敢离衣行。

唯畏残藤尽，不闻桴鼓鸣。
夏夜宿水馆
白玉蟾（宋代）

松脂明灭已更寒，蛙市无声万籁沉。
千里清风孤馆梦，一轮明月故人心。
欲眠还醒推籐枕，骤热仍寒弄楮衾。
搔首起来顾清影，断烟低锁荻花林。
酬卢玉堂
释居简（宋代）

溪友弗来过，幽栖欠濯磨。眼饥嫌睡少，竹醉惜移多。

雏燕骈争乳，慵莺噤弗歌。窗低云不扫，零乱尽从它。
三十初度
刘铭传（清代）

年当半甲子，壮志渐消磨。忙里身长健，闲时病转多。

登坛无伟略，对酒且高歌。岁月来殊速，人生奈老何。
五子咏·沛县阎古古
陈名夏（清代）

歌台大风起，儿童吟乐章。逶迤数千纪，作者称登堂。

正声破淫数，取材齐《柏梁》。男儿意气重，醉卧多尤伤。
为王病山侍郎作飞乌山馆图并题
陈曾寿（清代）

家住江源行入海，壮游昔有眉山苏。却登金山望乡国，夜江光怪惊栖乌。

高才盛年世清宴，归山誓水宁非诬。多难方知太平好，或出或处皆裕馀。

明季流寇祸至烈，易堂尚可安琴书。团瓢历历七十二，即今何地容潜夫。

天遗地孑几耆老，削迹夷市蜷穷庐。神州莽莽塞荆棘，三湘百粤无完区。

引绳而绝必有处，激发祸始钟巴渝。势劫驯良化豺虎，闭关猛噬安逃逋。

中江老人发过耳，家屯与国齐疮痡。十年千忧犯真宰，白头形影酬羁孤。

相过朱王慰朝暮，濡沫那得忘江湖。

覆舟之山渺天际，𧥄𧥄万众真为鱼。千重万掩愁肺腑，溅泪惊心空友于。

眼穿望断归不得，偶观画稿疑乡闾。何时闻雁空泠峡，且视飞鸟山馆图。
澹竹
张扩（宋代）

谁解香根一种寒，试尝炎帝作朝餐。余生倘遇袢襟渴，一任清凉露肺肝。
再用晨吐字韵寄潘德久 其二
敖陶孙（宋代）

下客时觇君，车茵阳醉吐。万事君不理，传声拒开户。

虽然臭味合，更觉心貌古。书雠峄山枣，羹臛首阳苦。

坐令府西门，平舆说二许。君当我舆台，银艾心已灰。

尚有西山缘，共待石髓开。神仙觉易与，诗句端难裁。

却后五百年，化鹤吾独来。
啸台
刘敞（宋代）

高台映水末，极望有层轩。览物惟长啸，逢人未始言。
和王南运八阵碛
阳枋（宋代）

常山蛇势少能明，治法还从阵法寻。
先正后奇严自胜，堂堂真是武侯心。
时人为何晏邓飏丁谧曹爽谤语
佚名（魏晋）

台中有三狗。二狗崖柴不可当。一狗凭默作疸囊。
题滕奉使祠
姚孝锡（宋代）

本期苏郑共扬镳，不意芝兰失后凋。遗老祇今犹涕泪，后生无复识风标。

西陉雁度霜前塞，滹水樵争日暮桥。追想生平英伟魄，凌云一笑岂能招。
丹凤吟 和半塘四月二十七日雨霁之作，依清真韵
朱祖谋（清代）

断送园林如绣，雨湿朱幡，尘飘芳阁。黄昏独立，依旧好春帘幕。

分明俊侣，霎时乖阻，镜凤盟寒，衫鸾妆薄。漫托青禽寄语，细认银钩，珠泪潸透笺角。

此后别肠寸寸，去魂总怯波浪恶。夜暝天寒处，拚铅红都洗，眉翠潜铄。

旧情未诉，已是一江潮落。红烛玉钗恩易断，悔圆纨重握。

影娥梦里，知甚时念著。
题隐者居
贾岛（唐代）

虽有柴门常不关，片云孤木伴身闲。

犹嫌住久人知处，见拟移家更上山。
十七夜再集李伯襄楼上 其一
韩日缵（明代）

为爱清秋赏，招邀更倚栏。故人殊共此，圆魄未须残。

拚醉酬良夜，惊衰怯早寒。楼前移几尺，频起把杯看。
题王若水幽禽图
潘纯（唐代）

花间幽鸟爱幽栖，拣得春风最好枝。只有江南王若水，白头描写似徐熙。
书扇赠棋士褚子高
陆深（明代）

阵马冲车次第行，触蛮蜗角总功名。山中尽日无人到，卧听松间落子声。
送友人
杜牧（唐代）

十载名兼利，人皆与命争。
青春留不住，白发自然生。
夜雨滴乡思，秋风从别情。
都门五十里，驰马逐鸡声。
海棠溪
薛涛（唐代）

春教风景驻仙霞，水面鱼身总带花。

人世不思灵卉异，竞将红缬染轻沙。
无兔而用鸡毛无直干而用粗竹坐是二者故封川
郑刚中（宋代）

老根先入远烟胶，更取织枝束细毫。
再作一家香气聚，幽人研弄亦风骚。
述怀二首 其一
宗泽（宋代）

忧国心如奔马，勤王笔有奇兵。一旦立诛祸乱，千载坐视太平。
送林庭立归四明兼简张子端兄弟
乃贤（元代）

徵君归隐海东头，三月开帆江水流。坐看浮云知世态，长歌落日送离愁。

平生不负杨临贺，此去端如马少游。若见山中陶宰相，白云千里思悠悠。
昼睡
王令（宋代）

太古一去浩万世，百智竞起纷修治。
交将砭刀溃疮痏，纵得平好无完皮。
倾山竭河论曲水，都投大海为酒池。
中间秫稻不满掬，日益酝酿成浇漓。
不知淳风竟何适，万手齐举招不回。
北窗清疏鸟声好，昼榻自稳闲支龟。
尘埃不到日影薄，沈簟拂拂生凉颸。
四支舒安百虑废，彷佛认得太古遗。
散魂怡愉不旁适，心肺正静无邪思。
因能不有世俗梦，独与淳气相盘嬉。
伏羲持刀刻爻画，古意荡尽无铢厘。
睡无吉凶无得失，纵欲强卦安能为。
故能独存至今日，人各己有反不知。
须知睡义大亦盛，岂独床第夸昏迷。
君子劳心事业暇，得时休息安天倪。
小人一心包万险，迨退就枕皆平夷。
使其睡心大充扩，去与君子何毫丝。
当年尝闻曲肱乐，曾及至圣宜无非。
何况於梦更有得，不见公旦因嗟衰。
後来纷纷不知乐，舍去大路趋邪歧。
竹林猖狂事饮锻，扪拨蚤虱无留衣。
好恶纸上浩万端，竟不及此亦可嗤。
蚊虻纷然始谁造，一一口吻如针锥。
食人肌肤得腹饱，不解默去犹鸣飞。
攘拳挥臂不可却，聒耳不异笙匏吹。
虽然今尚尔无奈，当有猎猎秋风时。
尔躯糜溃尔口坏，我床安稳我枕欹。
平时多贤贵不及，会日偃瞑休恬怡。
十一月朔大雪节早见雪
陶宗仪（明代）

狂风昨夜吼棱棱，寒压重衾若覆冰。节气今朝逢大雪，清晨瓦上雪微凝。
江城子·南溪二月雨
康与之（宋代）

南溪二月雨初晴。四郊明。暖风轻。一雨一风，铺地落红英。枝上流莺啼劝我，春欲去，且留春。

登临行乐慰闲情。过长亭。暮潮平。四面青芜，中是越王城。信马行吟归路晚，山簇簇，柳阴阴。
宫词 其六十三
王圭（唐代）

博山夜宿沉香火，帐外时闻暖凤笙。理遍从头新上曲，殿前宠直未交更。
西江月
朱敦儒（宋代）

穷后常如囚系，老来半似心风。饥蚊饿蚤不相容。一夜何曾做梦。

被我不扇不捉，廓然总是虚空。寺钟官角任西东。别弄些儿骨董。
次韵魏定甫早春题咏五首 其一
周紫芝（宋代）

腊雪初晴梅欲花，有人闻说鬓如鸦。清诗勾引江南梦，应向今宵还到家。
兀坐
顾廷纶（清代）

兀坐浑无赖，秋心何处同。无端万杨柳，都在月明中。
余壬戌春校试进士同事者五十五人至戊子岁因
吴芾（宋代）

校试群才一日中，当时五十五人同。
二十七年零落尽，只存我与二三公。
游司空山
李韶（唐代）

鹤驭凌云入紫微，水盘山绕五云飞。
松杉老尽无消息，犹得千年一度归。
山壮劝酒
张辑（宋代）

辑于鄱之境田家，酿酒以俟，先递词为寿

清吟湘碧。马首春风驿。闻说西湖梅早，又邀我、能诗客。

书尺知到日。月随人合璧。儿拟山壮劝酒，田家酿，尽篘得。
感情吟
赵顺孙（宋代）

豪杰消磨叹五陵，发冲乌帽气填膺。
眼前不是无豪杰，身后何须论废兴。
当道有蛇魂己断，渡江无马谶难凭。
可怜一片中原地，虎啸龙腾几战争。
送人才何公远
陶宗仪（明代）

朝端奉旨举贤才，使者驰书海上来。琴册缄封荣组绂，衣冠饮饯列尊罍。

五城楼阁云烟绕，万国山河锦绣开。圣主临轩求治切，奏陈利病莫迟回。
小轩
陆游（宋代）

碪杵声中去日遒，小轩风露一帘秋。
人间走遍心如石，分付寒螿替说愁。
登楼晴眺
赵完璧（明代）

宿云收尽晓初晴，独倚楼台寓目清。乱水拖蓝遥接海，千峰凝翠蔼连城。

兴高平楚朱栏外，酒送飞花小院轻。尘点不侵寥廓静，超然身世在蓬瀛。
赋得窗中度落叶二首
莫是龙（明代）

绮疏临野渡，秋树响前林。飒飒含风入，纷纷逗雨深。

拂来红袖掩，积处绿尘侵。谁送哀蝉曲，无端搅客心。
初晴落景
李世民（唐代）

晚霞聊自怡，初晴弥可喜。日晃百花色，风动千林翠。

池鱼跃不同，园鸟声还异。寄言博通者，知予物外志。
家池雨中二首二
晁补之（宋代）

不作太白梦日边，还同乐天赋池上。
池上今年有荷叶，细雨游鱼噞轻浪。
教儿读易不应举，幽人一爻吾得尚。
此池便可当长江，欲榜茅斋来荡漾。
画堂春（秋思）
谢懋（宋代）

西风庭院雨垂垂。黄花秋闰迟。已凉天气未寒时。才褪单衣。睡起枕痕犹在，鬓松钗压云低。玉奁重拂淡胭脂。情入双眉。
次韵黄元明
释德洪（宋代）

静室依清几，开书映隙光。悟迷初不隔，语默故难藏。

妙可忘情会，深无以意量。临机辨神骏，正要略玄黄。
放萤
陈恭尹（清代）

数点来中夜，低飞近客床。灯疏无复焰，星乱不成行。

岂以干霄气，而依腐草光。林根须早去，屋上有新霜。
三桥春游曲
吴蔚光（清代）

秋报门西是殿桥，碧罗春水划双桡。宛将金剪裁为带，分束吴娘一搦腰。
次韵空印游山九首 其五
释德洪（宋代）

凝伫残阳眼力微，孤云偶伴野僧归。形容万古沩山色，正赖晴岚与夕晖。
立春日有怀
杨万里（宋代）

玉堂著句转春风，诸老从前亦寓忠。
谁为君王供帖子，丁宁绮语不须工。
御香歌
吕师濂（清代）

阳羡才子陈其年，逢我淮南之崇川。此时天意欲舞雪，狼山五点凝寒烟。

冻柳僵梅浑未放，约上扬州腰无缠。陈也擎出金银颗，珠圆玉滑纷盘旋。

误疑海上不死药，服之或可求神仙。那识此是都梁属，薰衣隔月香犹黏。

世庙宠赐顾冢宰，公孙好事今夸传。试焚一丸消懑闷，幽兰丛桂围当筵。

载焚一丸解烦渴，滋喉溢齿将流涎。火球半烬篆烟绿，凤凰仿佛翻云端。

洵为天下难得物，玉蕤石叶浪值钱。忆昔吾祖参庙谋，中安外攘功名优。

纶扉劳瘁十三载，始蒙予告林中投。复赐黄金营甲第，恩深养老娱春秋。

谁酿西陲炽妖火，未央长乐俄荒丘。群盗纵横鬼昼哭，青毡旧物鲜遗留。

佣书糊口岂得已，真惭弗克承箕裘。请将余香一一收，畏闻往事先生休。

我今从此学锄耰，污邪蕃熟满车篝。衣食之外无他求，呜呼芳草实贻王孙羞。
同陈十
韦佩金（清代）

绪风款冬心，零雨补月额。方寒节候迟，沿溪叶未脱。

同居四五人，先期戒朝秣。言从万瓦外，一快霜野阔。

澄水面可照，疏芳聊手掇。绁林企单椒，望见久莫达。

瞻前及翠微，顾后已木末。食单先僧厨，小憩倚寺闼。

荡胸远天开，舒眼四望豁。临贺送寂寥，泷吏戏乖剌。

滮彼南溪水，东北流活活。独葆在山清，皎然不敢夺。

归骑钟鱼催，来径羊牛括。待渡寻鹿场，植援聚鱼沫。

山醉习氏池，柳记袁家渴。人村暖可亲，旧筚恋难割。

长江大艑重，清湘雁程遏。胜境无穷探，所嗟故乡越。
青莲花
朱淑真（宋代）

净土移根体性殊，笑他红白费工夫。幽姿羞损婵娟女，异色孤芳潋滟湖。

顾影有情欺水荇，向人无语鄙风蒲。一枝摇动清香远，几许诗笺与画图。
题惕斋弟并头莲卷 其二
区元晋（明代）

清玩重劳问昔栽，寻常那见此花开。应缘雨露添新态，不是滋花改旧荄。

皓月低徊相照水，东风妆点共登台。天机云锦无穷兴，岁岁君逢酒有媒。
舟行对菊寄智夫侄
吴则礼（宋代）

洛水微寒澹晚秋，从教风雨打船头。莫嗔宿昔爱霜菊，可是平生怕督邮。

未办作诗论句法，且当贳酒消人忧。白眉清眼见小阮，共卧淮山百尺楼。
次郑好义见贻韵（二首）
方孝孺（明代）

山中一尊酒，慰此离别肠。
清夜步广庭，大星吐寒芒。
向来负奇气，举目空四方。
栖迟盛年至，留滞天南荒。
君看升帝闲，不必真乘黄。
送吴子正赴召
彭汝砺（宋代）

主上登前烈，宗丞用老儒。饮冰宵去楚，衣锦昼归吴。

饯别成游宵，乘欢更泛湖。固难逢邂逅，能复惜踟蹰。

道路春初好，山原日未晡。云中山隐约，野外水萦纡。

洒落倾贤范，荒淫看伯图。故园馀壮观，遗址入荒芜。

桧柏高千尺，松杉耸万株。轻风花散漫，细雨草沾濡。

簿领容休暇，形骸外絷拘。纵横棋有力，礼乐酒无踰。

一鹗冲高汉，双轮上坦途。道途留绝咏，宣室得明谟。

自昔行犹蹇，于今用可需。愿言思本末，无用较锱铢。

仕路诚相照，年家契自殊。几成嵇叔懒，敢谓孟轲迂。

陋学真胶柱，危踪近跋胡。应须寄珠玉，方愿刻肌肤。
过林静学湖庄
董嗣杲（宋代）

宿雨初收湖水香，水边风月阑干长。
幽情多驻古松里，旧梦几干春草塘。
移竹栖鸾锺野趣，卷帘通燕怅年光。
衰残谩自恋名酒，足弱体瘦谁扶将。
次韵谢王使君见赠二首
卫博（宋代）

功成刻楮谩三年，技拙空惭不可传。
晚事韩门称弟子，终期幕府颂燕然。
相看霜干寒犹在，未许兰膏明自煎。
祭灶乞邻端有志，只愁多指费囷廛。
高秀才绅十年前有同邸之旧以剑名堂求诗
许及之（宋代）

沙河灯火闇残更，客舍犹闻讽诵声。科举累人须要了，词章似子岂无成。

勋名合是男儿事，通塞能忘造化情。莫向斗牛占气采，夜深只愿少微明。
频年曲，答萧荐阶
林占梅（清代）

频年不见萧子云，今朝得挹芝兰芬。握谈入座未数语，意味如饮香醪醇。

西窗剪烛认反覆，讶非昔时旧面目。问君缘何太瘦生，道是频年困场屋。

有命休同平子愁，失时宁作刘蕡哭。羡子藉藉名，羡子便便腹。

似此英才久不售，我欲更向成都为君一问卜。如谓文无灵，韩潮、苏海岂非两文星。

千年万载常如在，文章竟是驰风霆。庐陵先生留青盼，能以文章别真赝。

暗里朱衣不点头，高名依旧罗昭谏。毕竟老辈能怜才，不因弃甲笑于思。

客榻预因徐孺下，幕寮独为郗超开。由来爱士同爱将，黄金怎比读书台。

春风桃李开芳宴，棨戟遥临森锁浣。花香驿路酒频斟，醉来两眼直岩电。

虽说为人作嫁衣，所取无讹尽黄绢。一枝玉尺代量才，权衡已操八闽遍。

聊此扬雄作解嘲，得士千人多邦彦。不到九转功，那识金丹鍊。

不步云梯难，怎达凌霄殿。岂无登科年少人，自谓一第能荣身。

我知天欲为君留后福，故使蹭蹬相折服。历尽错节与盘根，大器晚成防其速。

愿君勿牢骚，愿君勿退缩。从此加精进，中原旋得鹿。

吁嗟乎，梁灏、唐皋下第时，落魄归来还苦读。旋闻杏苑传胪声，千古美谈镌帛竹。

况君正值强壮年，气宇飘飘渺列仙。采我刍荛休自馁，管教稳步瀛州最上巅。
客夜不寐四首
陈造（宋代）

飞腾志意老来休，却听鸡声吟掉头。
催雪忆梅还得句，到家准拟阿儒求。
忆洞庭观步十韵
皮日休（唐代）

前时登观步，暑雨正铮摐。上戍看绵蕝，登村度石矼.

崦花时看蔟，溪鸟不成双。远树点黑槊，遥峰露碧幢。

岩根瘦似壳，杉破腹如腔。dpdP渔人服，筕篖野店窗。

多携白木锸，爱买紫泉缸。仙犬声音古，遗民意绪厖。

何文堪纬地，底策可经邦。自此将妻子，归山不姓庞。
巾子峰
张昱（元代）

青冥天界碧迢迢，仙客遗巾竟寂寥。犹有白云闲似鹤，与人相伴夜吹箫。
三月晦日游越王台二首
杨万里（宋代）

榕树梢头访古台，下看碧海一琼杯。
越王歌舞春风处，今日春风独自来。
九日袁惟学邀南园登高病不赴
何景明（明代）

经秋予卧病，九日汝登台。怅望啼猿处，无由跃马来。

暮天双雁落，寒日一花开。亦有杯中物，孤怀未易裁。
子骏运使八咏堂·山斋
文同（宋代）

职事凡少休，余复不经眼。
幽斋设横榻，尽日对层巘。
遥怀寄浩荡，静想索{左山右蹇}{左山右产}。
松雨润书奁，竹风吹酒盏。
荣名付傲兀，胜事入清简。
虽有旧林泉，何须嗟去晚。
苦热
姚允迪（清代）

碧空高高火云厚，溽暑著人如中酒。斗室浑同深甑蒸，当檐恨不栽榆柳。

竹床莞簟卧不得，长箑何曾暂离手。况逢久旱禾苗乾，桔槔戽水鸣前滩。

农家妇子汗流血，足茧皮焦力已殚。我庐正与田畴接，默坐思之心恻恻。

安居尚畏炎威逼，天生烝民皆食力，勤者辛劳惰者逸。

愿得飙风驱雨来，比屋俱变清凉域。
贺闻山杨太卿得子用高吾得孙韵
黄衷（明代）

何处威弧张晓日，龙山灵淑诞时邻。不妨日角惊人晚，已叶兰芽入梦频。

定识三鳣堂上旧，竟传千卷业中真。高吾宅相年来足，须信王符有外亲。
大雪赵振文寄诗言乘月泛舟清甚次韵
楼钥（宋代）

见说中宵泛彩舟，何人同赏大江流。
阳冰伯雪应为伴，更约禅人白道猷。
食蟹九首 其六
萧立之（宋代）

新酒黄花秋满城，看渠觳■可怜生。前身岂亦为书误，死则从人五鼎烹。
咏灯诗
沈满愿（南北朝）

绮筵日已暮，罗帷月未归。开花散鹄彩，含光出九微。

风轩动丹焰，冰宇澹青辉。不吝轻蛾绕，惟恐晓蝇飞。
六十自述四首 其三
章钟亮（清代）

江湖浪迹老风尘，权借行窝寄此身。愤世但谋千日醉，卖文不救一家贫。

叩门问字停车客，让坐清谈入幕宾。只有二三知己共，好携蜡屐访诗人。
白团扇二首 其二
胡应麟（明代）

白团扇，懊恨负情侬，手持不令见。
桂枝香·熊烈妇
魏元戴（清代）

红羊换劫。有慷慨殉名，天与愁绝。谁识丹青一例，苦争巾帼。

清门薄祚怜夫婿，叹更番、断魂摇曳。镜鸾空掩，余生未了，寸肠千结。

二十载鸳鸯比翼。竟地下相从，未许头白。嬴得秋原引重，西风断碣。

草间愧杀须眉活，信何人、心许君国。悲凉最是，汉家中垒，分付词客。
题招隐寺
王琪（宋代）

苍崖何蟠回，尝为隐君宅。
孰谓人琴亡，松风正萧瑟。
花闲雪英舞，鹿去岩泉冽。
经声草堂迥，天香中夜发。
月落山气深，清猿啸亦绝。
如何人外迹，轻为世纲别。
题汪侍郎仲宗北山道院
汪莘（宋代）

北山之宅可忘归，北山之山天下稀。
自非君身有仙骨，安得蓬壶阆苑相因依。
长松巨柏气象古，红鸾白凤交横飞。
朔风万里促冬日，金橘千树争光辉。
枢密曾孙侍御子，天资酷与前人似，
只今四十未为老，不选娥眉压闾里。
道院夜长霜月白，豪气犹余好宾客。
早晚春归花乱发，蝶舞莺啼亦伤魄。
此言聊戏尔，时事端可惜。
大儿只求上上考，次儿只用平平策。
胡运已衰当谢绝，西戎方强又须索。
北山主人那得闲，袖中三尺青蛇斑。
有客不知其所往，岁暮江头雪三尺。
晚香赠秦奎
李龏（金朝）

风肃霜严草木凋，一花半叶不相饶。骚人受用秋英处，探得天家别一条。
为九华王此山赋宁石
郑起（宋代）

我谓此山天作石，石不是石人不识。
千年野鹤独见君，石上采芝石上吃。
梅花为风雨所残三绝 其一
周紫芝（宋代）

五更风雨各无端，留取残枝与客看。何逊借花心欲折，玉奴愁雨晓应寒。
署斋卉物诗 其九
张纶英（清代）

水仙最高洁，泉石雅相称。亭亭绝尘滓，迥迥见情性。

惜哉柔脆姿，欲与岁寒竞。安能如老梅，风骨冰雪劲。

赋形各殊类，钟毓有定命。飘飘列仙人，萎形亦奚病。

真意托瑶琴，挥弦孰同听。
幽州新岁作
张说（唐代）

去岁荆南梅似雪，今年蓟北雪如梅。
共知人事何常定，且喜年华去复来。
边镇戍歌连夜动，京城燎火彻明开。
遥遥西向长安日，愿上南山寿一杯。
送殷四葬（一作哭殷遥）
王维（唐代）

送君返葬石楼山，松柏苍苍宾驭还。

埋骨白云长已矣，空馀流水向人间。
题徐濆湘潭离思图
林鸿（明代）

荆南不堪别，孤棹向何处。人分鸿雁秋，树带潇湘雨。

离思亘重襟，登高但凝伫。
除夕
陆游（宋代）

六圣涵濡作幸民，明朝七十八年身。
门前西走都城道，卧看无穷来往人。
舟行夜泊夔州
唐求（唐代）

维舟镜面中，迥对白盐峰。夜静沙堤月，天寒水寺钟。

故园何日到，旧友几时逢。欲作还家梦，青山一万重。
题栖贤寺三峡桥
杨万里（宋代）

栖贤与楞伽，初本共一山。
古潭宅神龙，睡醒厌久跧。
是夕起雷雨，震得天地翻。
此山拆为两，一溪断中间。
下窥黑无地，上攀青到天。
从此两禅寺，路绝不往还。
祖师见之笑，弹指降神奸。
问天借横蜺，搭渡溪两边。
倒倾千崖雪，飞下一玉渊。
余怒尚雷吼，声拔诸峰根。
我来不能去，轻生倚危栏。
忽然心为动，毛骨森以寒。
上人指断岸，犹带初拆痕。
元日送客归西湖
释居简（宋代）

采笔春消御柳边，棹歌忽听采菱船。三贤见说迁居了，只寄梅花问水仙。
墙角红梅，九月发花一朵，偶成四绝；时羁狱舍，用「盐」字 其三
张煌言（明代）

何用高吟昔昔盐，也应索笑到巡檐；独惊梅菊争先吐，东阁东篱韵两拈。
袁州庆丰堂十闲咏
祖无择（宋代）

郑声良可厌，闲抱七丝琴。
欲识调弦意，理人先理心。
乞终养未许
邵宝（明代）

乞归未许奈亲何，帝里风光梦里过。
三月春寒青草短，五湖天远白云多。
客囊衣在缝犹密，驿骑书来字欲磨。
圣主恩深臣分浅，百年心事两蹉跎。
见报以言者论六事其五皆靖康往故其一谓资囊士人上书以冀复用谪居海南震惧之馀斐然有作 其二
李纲（宋代）

非才自丏罢钧衡，百念灰寒岂复萌。刚道资囊上书者，不知谁继颍川生。
昔梦四首 其一
曾习经（清代）

无憀还有恨，惜别复伤春。欲织红鸳锦，亲镂绿玉尘。

扣云通一语，烧烛掩孤颦。虚负瑶华梦，年年芳意新。
紫荆花
卫宗武（宋代）

秾艳压春葩，葩成叶始芽。未张青羽旆，先糁紫金砂。

谱接三荆树，名齐连萼花。移根向深谷，寂寞爱繁奢。
西江月 贺生第二子
佚名（宋代）

积玉堆金闲事，惊天动地虚名。算来二足是人生，有子方为吉庆。

莫道一夔足矣，也须学著徐卿。我翁休笑又添丁。

这个孩儿好命。
咸阳怀古 其一
祝德麟（清代）

金虎宫邻事已遥，雄图想像祖龙骄。辟开万古官家局，梦断三山海水潮。

白璧尚疑天帝醉，黄泉犹认八州招。谁知即借烧书炬，烧得阿房土尽焦。
秋怀七首 其二
刘崧（元代）

大村江忽转，西岭路俱迷。山木阴阴合，沙橖冉冉齐。

鱼潜知旧穴，虎迹见新泥。此日荆榛里，何年桃李蹊。
问萱花
符锡（明代）

紫萱开彻满吟窝，间菊穿篱映浅莎。见说穷愁君解释，还能销得鬓丝么。
十一砺四首 其三
郑思肖（宋代）

姬发誓孟津，集者八百国。当时尽弃商，喜受钜桥粟。

独有首阳山，不生周草木。至今插天高，与商无终极。
配食大成乐章·酌献沂国
王应麟（宋代）

公传自曾，孟传自公。
有的绪承，允得其宗。
提纲开緼，乃作中庸。
侑于元圣，亿载是崇。
太行道赠汪子之并州
皇甫汸（明代）

君不见太行之阻当重关，孟门中豁不可攀。虬峰千仞跨海外，鸟道百折盘云间。

神功尚识五丁力，穆幸犹闻八骏还。巉巉兹地危哉艰，古来行者摧心颜。

子独何为昧垂堂，仗剑驱车走太行。非因捧檄快毛义，何莫回驭从王阳。

吁嗟乎人情丘壑未云险，世事风波在转眼。李陵台上望乡处，襄子桥边感恩去。

丈夫弃繻归有期，安用牵衣苦留住。
病居读顾与新诗
郑善夫（明代）

伏枕殊方客，秋风岁载阴。鍊形功不就，抵病意何深。

稍出词章网，翻为著作淫。头风顿觉愈，吾只爱陈琳。
信笔戒子种花木 其十二
许及之（宋代）

种树还如种善根，自须积累付儿孙。从人觅得能多少，争得成阴便满园。
草堂
黄舣（宋代）

径入小庭迂，登登岂按图。主人缘雅趣，有客爱规模。

鸥与邻翁狎，船从稚子呼。何当迎接汝，有梦隔江湖。
回南京经古城
黄淮（明代）

祠庙临江渚，人家离枣林。霜轻冬尚暖，水阔昼多阴。

客路惊衰鬓，归舟惬素心。从今各努力，莫使别愁侵。
减字木兰花（庆姬）
苏轼（宋代）

天真雅丽。容态温柔心性慧。响亮歌喉。遏住行云翠不收。

妙词佳曲。啭出新声能断续。重客多情。满劝金卮玉手擎。
夏日荆渚书怀
齐己（唐代）

嵩岳去值乱，匡庐回阻兵。中途息瓶锡，十载依公卿。

不那猿鸟性，但怀林泉声。何时遂情兴，吟绕杉松行。
感遇
岑参（唐代）

北山有芳杜，靡靡花正发。
未及得采之，秋风忽吹杀。
君不见拂云百丈青松柯，纵使秋风无奈何。
四时常作青黛色，可怜杜花不相识。
庐山道中见梅花
李彭（宋代）

江头细草已摇春，幽谷疏梅尚著人。未许扬州动诗兴，却嫌戚著妒妆新。

范郎鄙枣不同传，汉省含香可买邻。蝶翅蜂须莫浪喜，元无一物涴香尘。
十台怀古 其八 铜爵台
陈琏（明代）

漳河河边起铜爵，烜赫威声穷朔漠。台中妖姬盛如云，凤帐鸾帏翠罗薄。

清歌一曲秋风前，飘飘吹入青云间。台前老树恨未已，至今叶染啼痕斑。

当年艳骨归何处，鸟能清歌柳能舞。欲持斗酒酹英雄，寂历西陵暗风雨。
灵源洞与微公赋
徐熥（明代）

洞藏青嶂里，路出白云层。苔色侵禅榻，松阴暗佛灯。

树撑危石坠，藤束古崖崩。不用寻僧语，同游自有僧。
春日野行
温庭筠（唐代）

骑马踏烟莎，青春奈怨何。
蝶翎朝粉尽，鸦背夕阳多。
柳艳欺芳带，山愁萦翠蛾。
别情无处说，方寸是星河。
句 其五
陈克（宋代）

莫向边鸿问消息，断肠书信不如无。
上乘方丈
陈著（宋代）

石边流水竹边松，中有十年前好风。
悠然自得忽自笑，今日何日此山中。
又次韵少保雄楚楼席上
项安世（宋代）

炷香秋色里，落笔翠微间。
八九开云土，毫芒见峡山。
水花光似武，幽鸟语扣蛮。
不分荆州牧，全胜寓客閒。
题西湖山岩二首
林票（宋代）

咫尺移文唤即应，此亭便可配韩亭。
溪流横过一湾碧，山色平分两岸青。
落日钟声鸣远树，半空塔影倒寒汀。
云烟满目皆亲种，留与邦人作画屏。
马嵬驿·玉颜虽掩马
高骈（唐代）

玉颜虽掩马嵬尘，冤气和烟锁渭津。
蝉鬓不随銮驾去，至今空感往来人。
寺院新竹
元稹（唐代）

宝地琉璃坼，紫苞琅玕踊。亭亭巧于削，一一大如拱。

冰碧林外寒，峰峦眼前耸。槎枒矛戟合，屹仡龙蛇动。

烟泛翠光流，岁馀霜彩重。风朝竽籁过，雨夜鬼神恐。

佳色有鲜妍，修茎无拥肿。节高迷玉镞，箨缀疑花捧。

讵必太山根，本自仙坛种。谁令植幽壤，复此依闲冗。

居然霄汉姿，坐受藩篱壅。噪集倦鸱乌，炎昏繁蠛蠓。

未遭伶伦听，非安子犹宠。威凤来有时，虚心岂无奉。
穆陵路
陈存（宋代）

西游匣长剑，日暮湘楚间。歇马上秋草，逢人问故关。

孤村绿塘水，旷野白云山。方念此中去，何时此路还。
醉倒歌
陆游（宋代）

曩时对酒不敢饮，侧睨旁观皆贝锦；狂言欲发畏客传，一笑未成忧祸稔。
如今醉倒官道边，插花不怕颠狂甚；行人唤起更嵬昂，牧竖扶归犹踔踸。
始知人生元自乐，误计作官常檩檩。
秋毫得丧何足论，万古兴亡一酣枕。
寄湖口张监渡
董嗣杲（宋代）

寂寞邮亭紫翠中，有怀不得远相从。
渡头几发东西棹，西角长鸣上下钟。
江晚燕鸿秋信杳，野凉桑枣绿阴重。
天空水阔云查断，收拾新诗寄兴浓。
鄂渚听杜别驾弹胡琴
刘长卿（唐代）

文姬留此曲，千载一知音。
不解胡人语，空留楚客心。
声随边草动，意入陇云深。
何事长江上，萧萧出塞吟。
过登源英济庙祈雨
虞俦（宋代）

古庙出灵响，吾侪非过求。
山田虽欠雨，陂水尚通沟。
出郭渐无日，祈年望有秋。
豚蹄真狭甚，明信或堪羞。
大宁寺
李弥逊（宋代）

三山覆苍鼎，一涧走青蛇。
檀峦众好树，密护如来家。
当年契禅人，虎脚穿云霞。
真踪不久昧，殿阁峨金沙。
我来风雨秋，脚踏缤纷华。
松窗历高下，石磴缘欹斜。
境静心自远，山穷兴徒赊。
归辔不可留。哀猿响清笳。
题灵岩五至堂
孙觌（宋代）

老人昔记观何处，白发苍颜只如故。湛然不与生灭期，始信真如有常住。

公今忘物兼忘我，坎止留行无不可。桑下了无三宿恋，壁间一坐九年过。

振履忽逐秋鸿往，浮杯又趁春潮上。一片孤云自在飞，不落人中去来想。
周勃
徐钧（宋代）

功成无罪付廷平，借援东朝始得生。
若使当时逢吕后，诛夷又是一韩彭。
宿福胜寺
释元肇（宋代）

投宿三十里，过山千万层。天寒犹有菊，寺静更无僧。

掘芋充朝供，寻薪点夜灯。望云归未得，惆怅一枝藤。
人日晚香堂小集分得堂字
张士元（清代）

嘉会逢人日，春林拥草堂。雪因来客霁，花为举杯香。

聚散真成梦，交游半老苍。预愁江上艇，对酒不能忘。
咏史下·侯景
陈普（宋代）

曹操桓温不自持，跛侯面上雨淋漓。
奸人何事乾坤裹，一日雷霆十二时。
读史六首
陆文圭（元代）

暮年百事已心降，状下无人盾老庞。
病眼欲开还又闭，偷看日影下西窗。
汉阴庭树
赵嘏（唐代）

掘沟引水浇蔬圃，插竹为篱护药苗。

杨柳如丝风易乱，梅花似雪日难消。
次韵孙巨源，寄涟水李、盛二著作，并以见寄
苏轼（宋代）

漱石先生难可意，啮毡校尉久无朋。
应知客路愁无奈，故遣吟诗调李陵。
再题通政院王荣之八月杏花
方回（元代）

种传董奉术韩湘，顷刻能开锦绣香。
好画团圆明月夜，中秋天色变春光。
筠州郡庠山亭
赵师秀（宋代）

一来高处望，远近尽秋容。
秀气归才子，清风属钓翁。
溪晴分别港，山阙见他峰。
独慢慢凉宵月，无因宿此中。
送赵端明帅
许及之（宋代）

谋深无位可酬功，端殿几廷礼数同。尽以四川归节制，重乘九数见精忠。

平生清白天垂相，简在登庸帝降衷。万里桥头莫言远，恩波只在大江通。
沉香浦
张诩（明代）

天地有终穷，四大良假借。借问世间人，谁是长年者。

而况身外物，但积岂不化。珠玑等苓通，金璧齐土苴。

何物沉香微，一一令捐舍。惟馀沉香浦，清风千古射。
与诸同寮谒奠北山过白岩小憩
朱熹（宋代）

联车涉修坂，览物穷山川。疏林汎朝景，翠岭含云烟。

祠殿何沈邃，古木郁苍然。明灵自安宅，牲酒告恭虔。

肸蚃理潜通，神虬亦蜿蜒。既欣岁事举，重喜景物妍。

解带憩精庐，尊酌且留连。纵谈遗名迹，烦虑绝拘牵。

迅晷谅难留，归轸忽已骞。苍苍暮色起，反旆东城阡。
和赵达夫入试院
毕仲游（宋代）

不带书来倦日长，诗传新语似襄阳。工夫不比唐风集，气味如闻汉著香。

醉酒典衣吾已老，赐袍夺锦子行将。凭诗更作骚人体，为说幽兰静处芳。
菊花新·十二楼台
葛长庚（宋代）

十二楼台，但前回旧迹。想琪花似雪，忘了还思。朝暮痴痴地。只有老天知。却自省、玉阶金砌。错抛离。梧桐声颤，窗外草蛩吟细。醉魂觉，又听秋鸿悲呖。极目寒空，叹未有紫云梯。绛阙消息子。也无一二、枉垂涕。
孟子·一暴十寒
陈普（宋代）

一粒微阳稍兆和，严凝莫奈雪霜多。
天人胜负为消长，造物其如所息何。
梅雨
释文珦（宋代）

梅雨无时下，霖淫一月余。
重阴迷早晚，常课废经书。
衣润无由曝，园荒亦欠锄。
尧天舜日远，怀抱若为舒。
元气堂成 其六
何吾驺（明代）

每瞻鸿渐欲争飞，缉得荷花制羽衣。曾傍五云馀鹊构，才先一著出锋机。

功成敢拟留侯去，鸟倦应同靖节归。稽古赐金荣治第，登楼北望转依依。
仰韩堂连守所作谢艮斋为之记取退之阳山县之
释宝昙（宋代）

在昔桃李县，而今松桂林。
是诚五马贵，足此万卷心。
有人梦得鹿，旦日果可寻。
斯文天地间，皎如月长临。
东海鳄噀怒，衡山云涨深。
精诚不可触，岂知鹤在阴。
树影陈燕几，松声杂瑶琴。
亦有牙鼓挝，不妨弦诵音。
俯仰道德意，祓除文字淫。
故家事业在，无使霜毛侵。
清湖山大火
胡寅（宋代）

青天露坐月敛昏，忽见山烧明溪村。
转移胡床饱寓目，猎猎变溪真难论。
清湖之山峨帝阍，盘陀四隤如云屯。
千章大材翳山黑，忽作秋树繁鲜緼。
得非祝融张南军，周騵汉帜杂邀巡。
萆山夺壁秣且猎，陈皮较犹群毛骍。
又疑栖岩穷道人，鏖砂灶破宝魄沦。
丹光飞飞弄明灭，怪气闪闪腾轮囷。
随风廓爆声何喧，遇涧缘绝势复分。
金虬赭虺怒郁律，紫凤朱鸟惊翔鶱。
欲寻仙家访桃源，武陵太守驰双轓。
纷敷绛雪土不湿，近远蒸霞山正燃。
离离点点罗星垣，灿灿烂烂披缬纹。
巫阳研朱尽屈曲，盘印缭烬香氤氲。
山清宛然大裘尊，藻粉之间绣光焞。
侍官服章画彤{左韦右未}，佩玉环玦皆琼{满去氵加王}。
谁移太华玉井根，开此翠巘芙蓉园。
徒劳禅宫咏火伞，岂愧花岛歌红云。
连冈槎牙宣空龈。缺壑侈呀殷唇。
眉峰胡为变贼赤，顶髻何事从僧{上胡下几}。
翻思元宵游端门，巨鳌岌载蓬莱蹲。
踠蜒双衔照天炬，十万油蜡争晨暾。
只今留滞磎河盘，青荧一灯读书残。
野人亦解相暖热，坐使寒谷惊龙鸾。
吁嗟此山美崇峦，若动若植方涵春。
闽氓力耕地草，岁岁爇薙供糶犂{牧去攵加享}。
火行于寒反行暄，忍使秀绿余焦痕。
为翻银河一洗濯，回禄虽炽应逃奔。
每钦韩公观陆浑，雄词险句咻而燉。
我犹皇甫爝不息，看君续焰辉无垠。
颂古二十八首
释道川（宋代）

明镜当台照不差，短长好丑尽归家。
山河大地浑如故，不妨随处玩烟霞。
林溪六景 其六 溪桥残雪
张宁（明代）

日暖风寒野色昏，危梁半露水添痕。行吟索共梅花语，春在寒梢剩几分。
焦山古鼎歌
赵佑宸（清代）

昔我视学圣人邦，获观礼器心则降。丁卣已爵灿成列，奇文斑驳声琤瑽。

今我出守来京口，又见周鼎神为𢥠。形奇制古非近玩，云雷周匝光黯䵨。

史游皇象不复作，后儒窥测皆莛撞。世惠无专文互异，辨论啧啧徒纷哤。

抉剔根本赖博雅，新城诗笔健能扛。惟王召史册南仲，颇侧弗作为骏厖。

用锡彤矢戈雕戟，銮旂鋚勒干矛鏦。篆铭在腹永宝用，想见人厚工亦庞。

有明青词恣饕餮，负之而去西渡江。云烟过眼覆公餗，巧取豪夺何愚蠢。

神物岂为权贵用，言归净土伴经幢。钤山已同冰山倒，焦山终古长崆㟅。

我来管领行自愧，会当与汝居空谾。摩挲吾亦爱吾鼎，赖汝永永镇惊泷。
比阅藏经偶成短偈仍寄同志者
程俱（宋代）

君看故教定何缘，岂为多闻与福田。念念会融归自已，言言当处便忘筌。

无钱空数他人宝，遮眼那令兕革穿。鸟度虚空风过穴，不妨开卷亦安禅。
从军行
贺朝（唐代）

朔胡乘月寇边城，军书插羽刺中京。天子金坛拜飞将，

单于玉塞振佳兵。骑射先鸣推任侠，龙韬决胜伫时英。

闻有河湟客，愔愔理帷帟。常山启霸图，汜水先天策，

衔珠浴铁向桑干，衅旗膏剑指乌丸。鸣鸡已报关山晓，

来雁遥传沙塞寒。直为甘心从苦节，陇头流水鸣呜咽。

边树萧萧不觉春，天山漠漠长飞雪。鱼丽阵接塞云平，

雁翼营通海月明。始看晋幕飞鹅入，旋闻齐垒啼乌声。

自从一戍燕支山，春光几度晋阳关。金河未转青丝骑，

玉箸应啼红粉颜。鸿归燕相续，池边芳草绿。

已见氛清细柳营，莫更春歌落梅曲。烽沉灶减静边亭，

海晏山空肃已宁。行望凤京旋凯捷，重来麟阁画丹青。
金丹诗四十八首
张继先（宋代）

存神认取本来身，此理幽玄可学人。
无漏实成除有漏，迷津才学是通津。
浮生难保千年寿，仙世轻翻万劫春。
堪叹茫茫迷路者，甘将神作北邙尘。
王廉使
真山民（宋代）

鼻祖名高三谏官，耳孙玉立又台端。
气增浙左霜威动，面带终南山色寒。
揽辔肯教狼卧地，归班便合豸峨冠。
公余诗兴清於雪，细嚼梅花入肺肝。
酬柏侍御答酒
王建（唐代）

茱萸酒法大家同，好是盛来白碗中。

这度自知颜色重，不消诗里弄溪翁。
赠何从之
张江（清代）

白驹苍狗两茫茫，吹笛沧洲六十霜。老去伏生双鬓短，饥来臣朔一身长。

青镫尽夜偿文债，补被谁家稳睡乡。莫叹故园松菊冷，袁安曾耐雪中僵。
山塘晚步
安超（清代）

虎丘风景夕阳开，过客迤逦不忍回。亭暗鹤归三径去，月明人下半塘来。

无边秋色清诗思，几度钟声绝点埃。步履偶从书馆过，旧盟鸥鹭莫相猜。
客窗闻雨
吴俨（明代）

宦情羁思两悠悠，落叶寒声战暮秋。今夜萧萧窗外雨，无端添得许多愁。
次韵赵帅二首
陈造（宋代）

天公一笑晚云残，戏与璇穹贴白团。
试问天风摇翠袖，玉肌何似玉笙寒。
席上探得游字钱两浙提刑张吉老
韩维（宋代）

圣朝用中典，前代所未侔。
一罚有失平，天子以为忧。
祥刑慎处纠，辍子蓬莱丘。
御前赐印纸，尽部东南州。
才豪勇自放，霜隼凌高秋天。
清风翩两旗，八月下吴舟。
勉哉树休问，考绩待其尤。
毋忘临觞赠，义重闺台游。
五家林四首
张镃（宋代）

散乱飞鸿掠快晴，嗈嗈那复苦寒声。
定知已入新诗了，才过余舟便不鸣。
游麻源三谷
谢士元（明代）

作郡逾七载，今日偶独游。石径虽折盘，去去山更幽。

人家隐丛筱，蔀屋无岑楼。我欲询民俗，肩舆因少留。

踉跄走村竖，三五遮道周。俯首拜君侯，俱言今有秋。

禾黍已登场，牟麦行见耰。公租少逋负，里胥敢诛求。

民情已如此，闻之我心休。于焉度重岭，风光豁人眸。

村舂转云碓，石桥架回流。前有梵王家，巍巍俯林丘。

门前列松桧，白日风飕飕。老衲出相迓，长跪礼数优。

熏垆与茗碗，相奉何绸缪。须臾出盘筵，有𥰡亦有羞。

新酒不尽饮，诗句任冥搜。侍我程氏子，资质如琳璆。

年少总知学，我唱彼亦酬。引我访古祠，祠下渟龙湫。

祈祷辄灵应，此语證前脩。试登华子冈，冈前衍平畴。

再陟翻经台，台荒林木稠。山果自琐碎，野鸟鸣啾啾。

听之不惮䀨，亦足纾烦忧。归来不觉晚，零露袭敝裘。
和斯立见还诗卷
晁说之（宋代）

神仙刘子夏，不愧许远游。
今日秋风客，襟度更为优。
如何琅玕纸，亦作李相投。
释之还在手，爱涎随不收。
霜渚正可恨，凫鹄远啸俦。
金篦识清扬，玉麈见风流。
新知虽云喜，果作新故不。
相期不用名，散尽人间忧。
上元日寄湖杭二从事
李郢（唐代）

恋别山灯忆水灯，山光水焰百千层。

谢公留赏山公唤，知入笙歌阿那朋。
偈颂一百零二首
释绍昙（宋代）

杨岐栗棘蓬，临际清凉树。
钁头无柄，正好栽培，
版齿生毛，不妨吞吐。
一抽三，二添四，
跛脚云门，乾坤独步。
瞎人天眼分缁素。
寄题遐观阁
赵鼎臣（宋代）

子长南游探禹穴，自誇历览多所列。归来落笔方著书，意与素王争巧拙。

谪仙早亦勤四方，沉浮江海遨齐梁。腹中领略几万里，文焰万丈如许长。

取之欲富观欲博，贪多岂不如溪壑。直将眼力遍八方，达者应悲用心错。

不如五柳宅边一老人，家贫无钱常闭门。时时矫首聊寓目，但见倦飞之鸟无心云。

老人观之释然悟，归去来兮从此赋。勉旃为谢倚栏人，著眼应须在渠处。
流河二首 其一
顾景星（明代）

北下滹沱水，东来上谷长。夹河芳草色，沿岸枣花香。

冻雨波文乱，轻雷海气凉。天南双鸟去，极目是江乡。
郊庙歌辞。周宗庙乐舞辞。肃雍舞
佚名（唐代）

周道载兴，象日之明。万邦咸庆，百谷用成。

於穆圣祖，祗荐鸿名。祀于庙社，陈其牺牲。

进旅退旅，皇武之形。一倡三叹，朱弦之声。

以妥以侑，既和且平。至诚潜达，介福攸宁。
送凌屯田知和州
余靖（宋代）

粉署仙郎守一麾，都门别岸柳依依。
定知春雨随车至，且喜秋依破浪归。
仁政便当闻虎渡，治声犹在隔牛矶。
侬今亦懇怀章请，假道尚应鲈正肥。
禅人写真求赞
释正觉（宋代）

眼空毛芥不立，心空海岳可容。
便与打成一片，尚犹笑道疏踪。
虚空那挂剑，死水不藏龙。
转色转功家法子，芦华明月后相逢。
菩萨蛮（杏花）
刘学箕（宋代）

昨日杏花春满树。今晨雨过香填路。零落软胭脂。湿红无力飞。

填头春易去。春色归何处。待密与春期。春归人也归。
酬杨鸿渐察判见寄
赵抃（宋代）

进不惊人退不藏，朅来士术惠殊乡。疏馀益信琴多乐，拙甚方虞锦重伤。

顾我未能精俗事，感公偏遗好诗章。怀间得胜千金直，莫谓无人识夜光。
偈
释仲易（宋代）

一二三四五，升堂击法鼓。蔟蔟齐上来，一一面相睹。

秋色满虚庭，秋风动寰宇。更问祖师禅，雪峰到投子。
州宅十二咏 绮霞亭
王十朋（宋代）

孤鹜同飞处，澄江共赋时。晚来亭上看，真是谢公诗。
和人
鱼玄机（唐代）

茫茫九陌无知己，暮去朝来典绣衣。宝匣镜昏蝉鬓乱，

博山炉暖麝烟微。多情公子春留句，少思文君昼掩扉。

莫惜羊车频列载，柳丝梅绽正芳菲。
余吏部谪琼侨寓苍梧次谢大巡韵
钟芳（明代）

身世升沉信所遭，立朝危论属贤豪。波颓正藉千钧力，凤去还修五色毛。

到海岂能忘魏阙，吊湘聊自托离骚。名传吏部潮阳旧，天柱同撑碧汉高。
上舍人徐铉
许坚（唐代）

几宵烟月锁楼台，欲寄侯门荐下才。
满面尘埃人不识，谩随流水出山来。
恭奉皇太后西巡瞻礼五台发轫京师即目得句
弘历（清代）

巡方指西晋，行令发春旗。洒路前旬雨，省耕二月时。

觐光来岳牧，观俗切畴咨。治理思臻厚，慈宁愿祝釐。

芳郊供揽结，旭景渐舒迟。排日成新什，题端视此诗。
呈华藏密印
晁说之（宋代）

华藏有主人，百界转纤埃。
主人顺唤客，低头不敢来。
偈颂二百零五首 其一四四
释正觉（宋代）

桃华浪里振脩鳞，一跃龙门看化身。谛了十方三世事，无始的的自家春。
到房交代招饮四首
陈造（宋代）

蹑尽巉岩气未苏，悔来坡下独长吁。
一观烟雾南山面，从昔名坡信厚诬。
风雨中过龙洞阁
陆游（宋代）

飘然醉袖怒人扶，个里何曾有畏涂。
卷地黑风吹惨澹，半天朱阁插虚无。
阑边归鹤如争捷，云表飞仙定可呼。
莫怪衰翁心胆壮，此身元是一枯株。
绍圣二年八月十八日观潮于浙江亭书
米芾（宋代）

怒势豪声迸海门，州人传是子胥魂。
天排云阵千雷震，地捲银山万马奔。
势与月轮齐朔望，信如壶漏报晨昏。
吴亡越霸成何事？一唱渔歌过远村。
三月初五日携家人往龙华观桃花至则已谢 其四
郑孝胥（清代）

十里花光耀绿波，经旬情事邈山河。刘郎乘兴殊愁晚，抛尽华年奈汝何。
忧旱二首 其一
顾璘（明代）

南国久无雨，皇皇六月交。池乾鱼伏网，林热鸟移巢。

淬魃临祠庙，迎龙就涧坳。祇愁秋稼尽，何以度衡茅。
鸡司晨者而此邦夜鸣为常不寐闻知作绝句
赵蕃（宋代）

鸡鸣非时乃祸口，那无荒更同疾徐。
信知南来事总异，不但斯人难并居。
卜算子
沈端节（宋代）

愁极强登临，毕竟愁难避。千里江山黯淡中，总是悲秋意。

谁插菊花枝，谁带茱萸佩。独倚兰干醉不成，日暮西风起。
题芳远藏秋江濯足图
蓝智（明代）

客有倦游者，濯足长松下。脱屣临清流，忘机在中野。

乾坤正澒洞，云水共潇洒。有耳自不闻，谁能效由也。
菩萨蛮（侄寿伯）
王绍（唐代）

天正朔旦开新历。吾家伯父长生日。兰玉傍庭阶。称觞特地来。

后年逢七十。今岁瞻南极。南极寿星宫。分明矍铄翁。
送朱元素归养
唐庚（宋代）

事国日犹长，归宁计亦良。泉烹纯孝味，菽啜自然香。

失马君何患，临河我独伤。从今千里梦，夜夜到江乡。
古藤花馆访东坡僦居故址
蒋敦复（清代）

老去君恩赐草莱，买田阳羡尚徘徊。三春破梦神仙骨，万里投荒宰相才。

明月琼楼何处问，朝云瘴海未归来。高原酹酒呼千载，大树西风满劫灰。
久过重阳菊英粲然即事十首
方回（元代）

紫阳山下园五亩，一半教儿种菊花。
霜渐浓时花更好，六年何事未还家。
桃源忆故人
屈大均（明代）

轻烟漠漠春何处。试问水边风絮。部分晚来疏雨。只共芭蕉语。

愁将花信频频数。毕竟春深多许。莫遣流莺催汝。一夕过南浦。
夜雨感怀二首 其二
郭祥正（宋代）

羽毛零落易摧伤，父子同幽瘴疠乡。归梦不成残夜雨，空阶滴滴到愁肠。
定边杂咏 其三
王錞（清代）

西邑天戈指，军行万里强。阵云连地阔，塞草竟天长。

逐队纷鹅鹳，迷途困骕骦。晚来亭鄣望，日落戍旗苍。
武昌怀古十咏 其六 奇章台
白玉蟾（宋代）

登台日费万缗钱，宾从如云剑履骈。食鼎歌钟移楚地，貂金佩玉整唐天。

缅怀𣄛钺熊旂里，尚有冰辞雹语传。偃月堂中人用事，牛家僧孺得称贤。
水调歌头 其三 癸卯信丰送春
赵师侠（宋代）

韶华能几许，节物叹推移。群花竞芳争艳，无奈隙驹驰。

红紫随风何处，唯有抟枝新绿，暗逐雨催肥。乔木莺初啭，深院燕交飞。

渐清和，微扇暑，日迟迟。新荷泛水摇漾，萍藻弄晴漪。

百岁光阴难挽，一笑欢娱易失，莫惜酒盈卮。无计留连住，还是送春归。
咏廿四气诗 清明三月节
元稹（唐代）

清明来向晚，山渌正光华。杨柳先飞絮，梧桐续放花。

鴽声知化鼠，虹影指天涯。已识风云意，宁愁雨谷赊。
南山罗汉赞十六首
黄庭坚（宋代）

如来宝仗降魔相，慈悲威怒震十方。
毒龙帖耳收雷霆，逆鳞可摩若家狗。
我法未尝恼众生，不令肆毒生恐怖。
但以本来悲愿力，情与无情共一家。
嵩山二十四咏 其十五 卧龙峰
楼异（宋代）

头角低回藓蔓封，蜿蜒端似卧真龙。旱乾岁祷多灵应，时见油云出此峰。
贺新郎·月绽浮云里
吴潜（宋代）

月绽浮云里。未须臾、长风扫荡，碧空如水。谁在冰壶玉界上，眇视征蛮战蚁。便弃掷、尘寰脱屣。絺葛清冷紧袖冷，露华浓、暗袭人肌理。和酷暑，争些气。谯楼漏转三更二。夜沈沈、经星纬宿，换垣移市。万籁渐生秋意思，时节那堪屈指。奈投老、未酬归计。矫首高天天不应，忽林梢、睡鹊惊飞起。同一梦，我与尔。
送人尉黔中
周繇（唐代）

盘山行几驿，水路复通巴。峡涨三川雪，园开四季花。

公庭飞白鸟，官俸请丹砂。知尉黔中后，高吟采物华。
再用渼陂韵答希大
康海（明代）

羡君天下士，犹恋碧山游。盛世须英物，明珠肯暗投。

秋风桑柘里，晴日凤凰楼。语及箕裘事，生儿已食牛。
梦神人曰公当以是字名庵觉来赋是庵诗
徐元杰（宋代）

审是须防自是偏，四通八达路平平。伊周孔孟是心一，尧舜汤文是道传。

善恶正邪书里月，行藏用舍性中天。圣贤万语千言订，个字来从太极先。
句
李建中（宋代）

按部先春凤林野，写怀空望鹿门山。
龙门马上望雪
范纯仁（宋代）

山开晓色千峰玉，草映寒光万点琼。为我春游添景物，不教桃李独鲜明。
依韵酬永叔示予银杏
梅尧臣（宋代）

去年我何有，鸭脚赠远人。
人将比鹅毛，比多不比珍。
虽少未为比，亦以知我贫。
至交不变旧，佳果幸及新。
穷坑我易满，分饷犹奉亲。
计料失广大，琐屑且沉沦。
何用报珠玉，千里来殷懃。
戏舸
薛能（唐代）

远舸冲开一路萍，岸傍偷上小茅亭。

游人莫觅杯盘分，此地才应聚德星。
金陵怀古
殷尧藩（唐代）

黄道天清拥珮珂，东南王气秣陵多。江吞彭蠡来三蜀，

地接昆仑带九河。凤阙晓霞红散绮，龙池春水绿生波。

华夷混一归真主，端拱无为乐太和。
和定国湖上 其六
刘跂（宋代）

盘中擘粒试垂纶，与子应非臧丈人。渭水何须笑温水，绝胜憔悴楚江滨。
纵笔
陆游（宋代）

未说无功爵位叨，昔人所畏在功高。
印如斗大宁常保，剑拄颐长秪自劳。
酒社极知身可隐，猎场犹得气差豪。
世间见透浑无事，狐貉安能诧縕袍！
点绛唇（同曾无玷观沈赛娘棋）
赵师侠（宋代）

袅袅娉娉，可人尤赛娘风韵。花娇玉润。一捻春期近。

占路藏机，已向棋中进。俱休问。酒旗花阵。早晚争先胜。
题王金吾园亭
刘攽（宋代）

乌衣里巷接城隅，东第名园冠上都。家事从前贵公子，宦游当世执金吾。

旧蹊桃李春相续，满地芝兰德不孤。故有鼎彝传盛烈，况闻图史自为娱。
浈阳寓居
洪皓（宋代）

地瘠久荒芜，驱童且荷锄。
诛茅仍遣瘴，汲水旋栽蔬。
瓟酱调应晚，莼羹兴渐疏。
秋高宜日涉，不必问丹书。
南乡子 其二 秋日怀友
董元恺（清代）

非病亦非眠。况是秋阴欲雨天。惟觅少年心不得，依然。

老后谁能惜酒钱。

久结静中缘。满地槐花满树蝉。何处曾经同望月，堂前。

池畔犹应泊旧船。
句
杨克一（宋代）

不知更事多，但觉拜人少。
岁晚私感
宋祁（宋代）

已嗟官落魄，更值岁峥嵘。
一絓区中累，千惭谷口耕。
休文偏恨瘦，夷甫太钟情。
借问长安米，侏儒有底荣。
赓曾省斋旧题凤翔空壁
何梦桂（宋代）

沧溟陵陆起黄埃，荐福碑惊半夜雷。
玄鹤归迟生墓草，白鸥飞尽上矶苔。
寒泉辱井留脂水，黑土夷陵出烬灰。
往事兴亡浑一梦，高名千古党碑魁。
元夔以诗留别用韵示之
韩元吉（宋代）

密竹疏松一水边，高舂自占曲肱眠。
心如古井真无浪，迹似寒灰岂复然。
舌在未应甘寂寞，地偏犹可小回旋。
春风又绿澉塘草，清梦从今只惠连。
蝶恋花
薛琼（唐代）

纤月穿帘深院静。萧瑟疏桐，搅碎瑶阶影。不禁晚风吹梦醒。

枕碎红晕钗重整。

香烬画栏还独凭。才喜新凉，又早添秋景。唧唧蛩声吟漏永。

银河一片烟光暝。
题徐正权秀才城西溪亭
苏辙（宋代）

竹林分径水通渠，真与幽人作隐居。
溪上路穷惟画舫，城中客至有罾鱼。
东来只为林泉好，野外従教簿领疏。
不识徂徕石夫子，兼因女婿觅遗书。
〈徐生，石介女婿也。
〉
次韵君俞兼简少孙六首 其四
李之仪（宋代）

愔愔怀抱不曾开，忽忽还添一岁来。灯火香花随赞祝，儿孙幡胜共徘徊。

休誇路寝当前拜，谁得屠苏最后杯。何物相期同一醉，为君催发槛前梅。
答阮逸中允
刘敞（宋代）

天后天先隐姓名，曾闻注易动公卿。穷愁不得无编述，惭愧删诗取正声。
严公解相还豫章追送淞陵作三首 其二
皇甫汸（明代）

明时扈圣廿年馀，始得衔恩谢直庐。秀水池台非旧筑，钤冈花径是新除。

县家岁给山公粟，门巷高悬薛氏车。舟泊吴江秋乍冷，野人聊为献鲈鱼。
轿中午困啜茶偶成
李曾伯（宋代）

行尽湘中一月春，霜髭几欲染缁尘。
山无重数几何路，花不知名俱可人。
午困得茶聊吻润，春愁着柳亦眉颦。
天教早办公家事，乞取身归笠泽滨。
建炎丞相成国吕忠穆公退老堂诗 其二
胡邃（宋代）

戡定兵戈古所难，盛名何啻重于山。收身矢石征诛外，放意林泉杳霭间。

曾是神龙犹解蛰，岂惟飞鸟会知还。上方当宁思元老，正恐询谋未许闲。
雪夜度安南鹅翅膀
傅增淯（清代）

积寒破荒屯，迸出众山皭。三望到地平，一峰横天拓。

途长日下舂，行役苦煎灼。初陟缘陂陀，渐进度{山厄}岝。

涩隃绠汲井，退速水泻壑。后顾辟百夫，前猛厉双笮。

陷淖雪泥融，坚滑冰垒薄。既再接再厉，乃一前一却。

锐进进步饶，奔殿殿陈托。其上属绾毂，厥象肖张膊。

晴明已巑岏，冥行倍局躩。活泼泼地时，如涂涂附谑。

登顿驭朽惩，临深遽叱莫。舍舆而徒行，履险傔从约。

济胜鲜飞筇，尔能期奏各。凌风风冷冷，俯地地漠漠。

拗折峡角长，峭立壁面削。秉烛黑如磐，星火耿馀爝。

细路并猱争，积泞蹙鱼𥈭。扶危承厥肘，踏实忖以脚。

罥藤衽屡摄，触石手暗摸。磨旋蚁延缘，旁行蟹郭索。

突出悬万仞，凭虚寄一箨。坎循倒马痕，势压饥鹰掠。

娲补陷未弥，灵劈迹犹崿。既窈兮冥兮，亦波若磔若。

或逼窄叠迹，复争道急著。似蔡州雪入，如昆仑夜搏。

奇局成独往，偶趋致众愕。悸魄重渊升，险语半天落。

之旋摩层巅，旷若出虚霩。皓洁映渊茫，问汛乡导遌。

陈仓竟汉袭，阴平乃邓踱。吓煞岭同怵，惶恐滩犹怍。

禅地回证初，陈迹积感作。吁嗟七圣迷，终待五丁凿。

徘徊三叹息，藉慰百维度。泥滓亦偶然，平坡悟理钥。

王道本夷庚，设险岂犹昨。敢告良有司，馀地盍留绰。
残岁即事 其五
王彦泓（明代）

亦有偷啼向镜台，合欢杯是断肠杯。张郎画笔无心试，暗提王家扇子来。
十三日方斋 其一
韩淲（宋代）

麦秋蚕月雨收晴，城郭山林到处行。不是惜春寻小醉，忍教投老转多情。

啼鹃渺渺翻梁燕，梦蝶蘧蘧出谷莺。记取招邀一杯酒，与君宜戏也宜惊。
春日晚行
王安石（宋代）

门前杨柳二三月，枝条绿烟花白雪。
呼僮羁我果下骝，欲寻南冈一散愁。
绿冈初日沟港净，与我门前绿相映。
隔淮仍见袅袅垂，伫立怊怅去年时。
杏花园西光宅路，草暖沙晴正好渡。
兴尽无人檝迎我，却随倦鸦归薄暮。
走笔和张功父玉照堂十绝
杨万里（宋代）

老嬾狂吟不要工，爱君七字晋唐风。
更烦傅语梅花道，火急齐开小至中。
和陈敬则寄赠二首 其二
刘崧（元代）

怜君壮岁好容颜，肥遁高情不可攀。放棹有时歌绿水，持杯长日对青山。

芙蓉亭馆秋风早，杨柳池塘夜月閒。吟取新诗三百首，遗音犹许继重删。
留别京中诸友四首 其四
王渐逵（明代）

翩翩双翠羽，灿灿青珠树。饮啄日相呼，自谓千载遇。

廿年构高巢，终朝异分去。一在天汉津，一居越溪渚。

西北何寥寥，相望日延伫。缠曜知回天，百川亦东注。

矢音莫遐遗，云会在俦侣。
梅花落
释函是（明代）

梅花良可持，翻惜花落时。花在霜中好，花在霜中老。

开落趁春霜，不识春外草。青青松柏枝，常为斧斤恼。

延促终归尽，寻香苦不蚤。莫忧落时无，但看开时皎。

物理岂长荣，春光人见少。百卉望不及，寂寞霜山道。